มันนี่ทูเดย์
เงินฝากไม่ประจำดอกเบี้ยสูง
23 เม.ย. 2556

เงินฝากไม่ประจำดอกเบี้ยสูง
นางกาญจนา โรจวทัญญู หัวหน้าเจ้าหน้าที่บริหารส่งเสริมการตลาดลูกค้าบุคคล ธนาคารทหารไทย กล่าวว่า นับตั้งแต่เปิดตัวบัญชีเงินฝากไม่ประจำ ทีเอ็มบี ดอกเบี้ยสูง (TMB No Fixed Account) เงินฝากไม่ประจำที่ให้ดอกเบี้ยสูง ถอนได้อิสระ ไปเมื่อเดือน พ.ค. 2554 ปรากฏว่ามีจำนวนลูกค้าที่เปิดบัญชีเพิ่มขึ้นอย่างรวดเร็วจนทะลุกว่า 1 ล้านบัญชีแล้ว
ปัจจัยหลักของความสำเร็จของบัญชีเงินฝากไม่ประจำ ทีเอ็มบี ดอกเบี้ยสูง คือลูกค้าไม่ต้องถูกล็อกเงินไว้ในบัญชีเหมือนเงินฝากประจำ ทำให้ลูกค้ามีสภาพคล่องสามารถถอนเงินเมื่อไหร่ก็ได้เมื่อมีความต้องการใช้เงิน แต่ยังได้รับอัตราดอกเบี้ยสูงถึง 2.5% ซึ่งมากกว่าเงินฝากประจำ 3 เดือน 6 เดือน และยังคำนวณดอกเบี้ยให้ทุกวันจากยอดเงินคงเหลือในบัญชี
ล่าสุด เมื่อวันที่ 22 เม.ย.นี้ บัญชีเงินฝากไม่ประจำ ทีเอ็มบี ดอกเบี้ยสูง ยังได้รับรางวัล Silver Award จากการประกาศผลรางวัล MAT Award สุดยอดแคมเปญการตลาดที่โดนใจและประสบความสำเร็จ ในงาน MAT Award 2013 ของสมาคมการตลาดแห่งประเทศไทย
ทิสโก้เชื่อ ธปท.ไม่ใช้ยาแรง
นายกำพล อดิเรกสมบัติ หัวหน้าศูนย์วิเคราะห์เศรษฐกิจและกลยุทธ์ ธนาคารทิสโก้ เปิดเผยว่า ภาพรวมเศรษฐกิจไทย ประเด็นการแข็งค่าของเงินบาทยังเป็นสิ่งที่หลายฝ่ายให้ความสนใจ เนื่องจากแข็งค่าขึ้นอย่างมากจนนักลงทุนวิตกว่า ธนาคารแห่งประเทศไทย (ธปท.) อาจประกาศใช้มาตรการที่รุนแรงในการสกัดการแข็งค่าของเงินบาทให้แข่งขันได้นั้น ทิสโก้มองว่าโอกาสที่ทาง ธปท.จะใช้มาตรการรุนแรงมาจัดการนั้นมีน้อยมาก เนื่องจากในช่วงที่ผ่านมา ธปท.ยังไม่ได้จัดการกับค่าเงินบาทมากนัก
ดังนั้น หากจะเข้าไปแทรกแซงน่าจะเป็นการแทรกแซงแบบปกติที่เคยทำมาตลอด อาทิ การเข้าไปแทรกแซงในตลาดการเงิน
ด้านภาพรวมเศรษฐกิจโลกในไตรมาสแรกปี 2556 ที่ผ่านมา มีแนวโน้มการฟื้นตัวที่ดีขึ้น แม้ว่าเศรษฐกิจยุโรปยังคงอ่อนแอต่อเนื่อง แต่คาดว่าจะหยุดการชะลอตัวในช่วงครึ่งปีหลัง โดยความเสี่ยงยังคงเป็นปัญหาทางการเมืองในอิตาลี และตลาดยังมีความกังวลว่ายุโรปอาจต้องนำมาตรการจัดการปัญหาวิกฤตเศรษฐกิจที่ใช้กับไซปรัสไปปรับใช้กับประเทศอื่นๆ
สำหรับเศรษฐกิจในภูมิภาคเอเชีย ยังมีการขยายตัวดี แม้เศรษฐกิจจีนจะชะลอลงบ้างในช่วงไตรมาสแรกของปีนี้ ขณะที่เศรษฐกิจของญี่ปุ่นยังฟื้นตัวช้า